Diari Oficial de la Generalitat Valenciana


Sumari del DOGV 4440, del 14-02-2003 (2003/1354)

ACORD de 20 de desembre de 2002, de la Comissió Territorial d'Urbanisme de València, relatiu a l'expropiació de terrenys, pel procediment de taxació conjunta, per a la implantació d'un equipament docent (institut) a Albalat de la Ribera.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4440

Data del DOGV
:   14-02-2003

Secció del DOGV
:   V. ALTRES ANUNCIS - F) EXPROPIACIONS

Número del document
:   2003/1354


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 20 de desembre de 2002, de la Comissió Territorial d'Urbanisme de València, relatiu a l'expropiació de terrenys, pel procediment de taxació conjunta, per a la implantació d'un equipament docent (institut) a Albalat de la Ribera. [2003/M1354]
  
Vist l'expedient remés per l'Ajuntament d'Albalat de la Ribera relatiu a l'expropiació de terrenys, pel procediment de taxació conjunta, per a la implantació d'un equipament docent (institut), i de conformitat amb els següents:
  
Antecedents de fet
  
1. L'expedient es va sotmetre a informació pública per acord del Ple, adoptat amb data 28 de febrer de 2002, en el BOP, DOGV i en el diari Levante, i per notificació individualitzada als propietaris afectats, i es van presentar quatre al·legacions. L'expedient té entrada en el registre de la Comissió Territorial d'Urbanisme de València amb data 25 de juny de 2002.
  
La Comissió Territorial d'Urbanisme de València, en sessió realitzada el 30 de juliol de 2002, va acordar suspendre l'aprovació definitiva del projecte per l'existència de deficiències que, en síntesi, consistixen en la falta de documentació i, per tant, d'informe de la Gerència Territorial del Cadastre, la falta d'acreditació del càlcul dels gastos d'urbanització pendent i la necessitat d'aplicar el premi d'afecció.
  
2. El projecte consta de la relació de finques i la descripció de béns i de drets afectats, amb fulls de preu just individualitzats de cada finca, per la qual cosa està complet i complix amb el que establix l'article 135 del Text Refós de la Llei del Sòl de 1976.
  
3. Albalat de la Ribera disposa de Normes Subsidiàries aprovades definitivament per la Comissió Provincial d'Urbanisme el 27 de juliol de 1992.
  
En relació amb l'actuació que ens ocupa, la Comissió Territorial d'Urbanisme de València, en sessió realitzada el 29 de març de 2000, va adoptar l'acord d'aprovar definitivament les modificacions 5 i 6 de les normes subsidiàries d'Albalat de la Ribera, entre els continguts de les quals es troba la reclassificació d'una illa classificada per les normes subsidiàries vigents com a sòl industrial, que passa a sòl per a dotacions escolars. Esta modificació comporta l'ampliació de l'illa cap al límit sud, a fi que el Sequiol de Gasparo se situe en el vial. Este excés de superfície permet segregar una xicoteta parcel·la al costat oest que manté l'ús industrial per tindre edificacions consolidades. En el costat est se segrega una segona illa de 3.300 m², que es qualifica com a jardí públic.
  
4. L'objecte de l'expedient és l'expropiació pel procediment de taxació conjunta dels terrenys necessaris per a la construcció d'un institut, i comprén una superfície 15.632 m² classificats com a sòl urbà.
  
El promotor de l'actuació és l'Ajuntament d'Albalat de la Ribera.
  
5. Amb data 11 de novembre de 2002 s'emet informe per la Gerència Regional del Cadastre en sentit favorable i es consideren conformes els criteris de valoració utilitzats.
  
6. La Comissió Informativa de la Comissió Territorial d'Urbanisme de València, en sessió realitzada el 16 de desembre de 2002, va emetre informe relatiu al projecte que ens ocupa, i complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. Se sotmet a la Comissió Territorial d'Urbanisme de València l'aprovació definitiva del projecte d'expropiació per taxació conjunta tramitat per l'Ajuntament d'Albalat de la Ribera de determinats terrenys dotacionals. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme de conformitat amb el que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3288/1978, de 25 d'agost (RGU) i en l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si existix oposició dels expropiats, resoldrà sobre el preu just. Així les coses, la intervenció de la comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és prou per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 8/1998, de 13 d'abril, sobre Règim del Sòl i Valoracions (LRSV) disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime». D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta llei i a la normativa complementària d'esta.
  
2. La tramitació de l'expedient d'expropiació per taxació conjunta ha sigut correcta, de conformitat amb el que resulta de l'article 36 de la Llei 8/1998, de 13 d'abril, sobre Règim del Sòl i Valoracions (LRSV) i dels apartats 2 i següents de l'article 202 del RGU, norma supletòria estatal que regula amb detall el procediment d'aprovació de les expropiacions per taxació conjunta.
  
3. La documentació del projecte d'expropiació per taxació conjunta és suficient, als efectes del compliment del que preceptua l'article 202.1 del RGU.
  
4. El Pla General d'Albalat de la Ribera classifica una part dels terrenys expropiats com a sòl urbà. L'article 28 de la LRSV establix com ha de valorar-se el sòl classificat com a sòl urbà, per a la qual cosa es remet als valors establits en les ponències de valors cadastrals aprovats.
  
5. Els criteris de valoració utilitzats es consideren ajustats a l'article 28 de la Llei 6/1998 del Règim del Sòl i Valoracions, ja que es tracta d'un sòl urbà on la ponència de valors ha perdut la seua vigència. En este cas s'utilitza per a determinar el valor residual el que establix el Reial Decret 1.020/1993, pel qual s'aproven les normes tècniques de valoració i el quadre marc de valors del sòl i de les construccions per a determinar el valor cadastral dels béns immobles de naturalesa urbana. Per a calcular l'aprofitament s'acudix al que establix l'article 63.2.b) de la Llei Reguladora de l'Activitat Urbanística, que per referència a l'article 62.1 del Reial Decret Legislatiu 1/1992, és d'1 m²/m².
  
Al citat valor, per aplicació del que establix l'article 30 de la Llei Estatal sobre Règim del Sòl i Valoracions, se li deduïxen els costs d'urbanització pendent.
  
En l'expedient consta que hi ha construccions en l'àmbit d'actuació, la valoració de les quals es realitza seguint els criteris del reial decret abans citat.
  
Sobre el valor total del preu just (després de la suma del valor del sòl i el de les obres, plantacions i instal·lacions) s'ha aplicat el premi d'afecció del 5%, per la qual cosa es complix el que establix l'article 47 de la Llei d'Expropiació Forçosa.
  
6. La Comissió Territorial d'Urbanisme és l'òrgan competent per a resoldre sobre l'aprovació dels expedients d'expropiació pel procediment de taxació conjunta, de conformitat amb el que establix l'article 202.6 del Reglament de Gestió Urbanística i l'article 10.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat abans la Comissió Territorial d'Urbanisme, en sessió realitzada el 20 de desembre de 2002, acorda:
  
Primer
  
Aprovar definitivament la taxació conjunta terrenys institut d'Albalat de la Ribera.
  
Segon
  
Aprovar les valoracions de béns i de drets que s'ha d'expropiar.
  
Tercer
  
Declarar la urgent ocupació dels béns i dels drets afectats.
  
Contra el present acord, que no posa fi a la via administrativa, pel que fa al punt 3 es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data d'haver rebut la present notificació.
  
Tot això, sense perjuí que es puga exercir qualsevol altre recurs que s'estime oportú.
  
Respecte dels punts 1 i 2 no es pot interposar cap recurs per tractar-se d'actes de tràmit que no donen lloc a la impossibilitat de continuar un procediment ni produïxen indefensió.
  
Així mateix és procedent notificar el present acord als interessats titulars de béns que figuren en el projecte d'expropiació, i acompanyar este de la còpia del corresponent full de preu just i significant-los que, en el termini dels 20 dies hàbils següents al d'haver rebut tal notificació, podran manifestar per escrit davant d'esta Comissió Territorial d'Urbanisme la seua disconformitat amb la valoració establida en l'expedient aprovat. Si en este termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat.
  
Dels fulls d'apreciació impugnats es donarà trasllat per esta comissió, junt amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.